钦定古今图书集成/理学汇编/字学典/第054卷 > 《赵宧光金石林绪论》 > 《九体书》
## 钦定古今图书集成/理学汇编/字学典/第054卷 > 《赵宧光金石林绪论》 > 《九体书》

七曰分隶，八分、散隶合而为之也。篆籀相向成文，分
隶、背隶各分其势，波折左右，其形连屈钩连。篆势有
转无折，隶笔有折无转，分则兼之。杜子美联称“八分
小篆”，故知八分犹杂篆体，后世因是以小篆为八分
曲说，有以为损大篆十分之二为小篆者。今按小篆
茂密，而大篆简易，其谬不辨而明。今隶宗匠锺元常，
八分之省便，而真书之效古者，古隶出于篆，今隶依
乎真。汉孔安国以隶写籀，谓之“隶古。”唐明皇不喜古
文，凡不合开元文字，谓之“野书。”于是后人罕睹前人
之迹，一变曰“徒隶”，再变曰“草隶。”人自为之，无论也。上
不足考古，下不合时王。聊合为一说，分不骇俗，隶不
蹈时，以续古今脉络可耳。然今之真书，多有取是改
作者。若分、隶之波折，真书变而为曲直；若分、隶之起
伏，真书变而为撇拂。郑樵谓“篆通隶僻，篆巧隶拙”，真
书则犹其流之愈深也。

隶书中一曰“飞白。”篆法将变，正则杂出，燥润相宜，故
曰“飞白。”后世失传，飞而不白者似隶，白而不飞者似
篆，皆飞白之流别也。五曰“分隶。”隶法初成，十一蹈但
用笔背，分与篆分途矣。一曰“汉隶”，如锺元常诸帖之
类，此隶书之最也。一曰唐隶，视汉似古，而体稍不雅，
然法度实备，取裁可也。一曰“徒隶。”六朝诸碑文，多作
此字，绝似童子初执笔不成文者。然时有古色，披沙
拣金，往往见宝，不可尽废。近代隶书，颇谓淳雅，然皆
倚真书为骨，而遥想汉为之，虽无徒隶之短，并近于
真书，亦其流也。以上五种，通谓之“隶书。”